OpenAI के CEO बोले-एटम बम जैसा है AI…दुनिया बर्बाद कर सकता है
Similarities between Sam Altman, the creator of ChatGPT, and his roles as CEO of OpenAI and Project Manhattan scientist जानिए, क्या है दुनिया में सबसे बड़े बदलाव लाने वाले प्रोजेक्ट्स के मुखियाओं के बीच समानता…और AI दुनिया को बर्बाद करने पर आमादा हो तो सैम कैसे इसे रोकेंगे…
क्या आपने ChatGPT का इस्तेमाल किया है? न भी किया हो तो इसके बारे में सुना जरूर होगा। लेकिन क्या आप इसे बनाने वाले के बारे में जानते हैं?
इस AI चैटबॉट को बनाने वाली कंपनी है OpenAI और इस कंपनी के को-फाउंडर और CEO हैं सैम ऑल्टमैन। सैम ऑल्टमैन वो इंसान है जिसकी सोच ने आज ChatGPT को हर हाथ में पहुंचा दिया है।
दुनिया को AI के इस्तेमाल के इतना करीब लाने वाले सैम ऑल्टमैन खुद मानते हैं कि ये ऐसी ताकत है जो दुनिया को स्वर्ग बना सकती है…या इसे पूरी तरह बर्बाद भी कर सकती है। 
AI के इस बढ़ते इस्तेमाल पर कुछ दिन पहले एलन मस्क वैज्ञानिकों को चेतावनी दे चुके हैं। मस्क भी OpenAI के को-फाउंडर्स में से एक हैं।
सैम ऑल्टमैन AI के रिसर्च में मची होड़ की तुलना द्वितीय विश्व युद्ध के उस दौर से करते हैं जब मैनहैटन प्रोजेक्ट के तहत महज 4 साल में अमेरिका ने दुनिया का पहला एटम बम बना लिया था। न्यूयॉर्क टाइम्स को हाल ही में दिए एक इंटरव्यू में उन्होंने कहा था कि आज AI को उतनी ही गंभीरता से लिया जा रहा है, जितना तब एटम बम को लिया गया था।
संयोग कुछ ऐसा है कि दुनिया का पहला एटम बम बनाने वाले प्रोजेक्ट मैनहैटन के डायरेक्टर जे. रॉबर्ट ऑपनहाइमर और OpenAI के CEO सैम ऑल्टमैन में काफी समानताएं भी हैं।
दोनों का जन्मदिन 22 अप्रैल को है…दोनों मानवता का भविष्य बदलने की ताकत रखने वाले प्रोजेक्ट्स के हेड हैं…दोनों को ही लगता था कि ये प्रोजेक्ट दुनिया को बर्बाद कर सकता है…और दोनों ही सोचते थे कि प्रोजेक्ट को रोकना उनके हाथ में है।
ऑपनहाइमर तो इसमें सफल नहीं हुए…क्या सैम ऑल्टमैन सफल होंगे?
जानिए, क्या है दुनिया में सबसे बड़े बदलाव लाने वाले प्रोजेक्ट्स के मुखियाओं के बीच समानता…और AI दुनिया को बर्बाद करने पर आमादा हो तो सैम कैसे इसे रोकेंगे…
पहले जानिए, कौन है ChatGPT को पैदा करने वाला सैम ऑल्टमैन
ChatGPT को बनाने वाली कंपनी है OpenAI…जो 10 दिसंबर, 2015 को एक नॉन-प्रॉफिट ऑर्गनाइजेशन के तौर पर बनी थी।
इस कंपनी के 7 को-फाउंडर्स हैं-
सैम ऑल्टमैन: आंत्रप्रेन्योर हैं। OpenAI से पहले स्टार्ट-अप्स की फंडिंग करने वाले ग्रुप वाई-कॉम्बिनेटर के प्रेसिडेंट थे। ये अब OpenAI के CEO हैं।
इल्या सेत्सकेवर: OpenAI के चीफ साइंटिस्ट हैं।
ग्रेग ब्रॉकमैन: OpenAI के प्रेसिडेंट हैं।
वॉजियेक जोरेम्बा: OpenAI में कोडेक्स और लैंग्वैच रिसर्च टीम्स के हेड हैं।
एलन मस्क: OpenAI में निवेश किया है।
जॉन शुल्मैन: AI रिसर्च साइंटिस्ट हैं।
आन्द्रेज कारपेथी: रिसर्च साइंटिस्ट हैं।
इन सब लोगों में सैम ऑल्टमैन की भूमिका सबसे महत्वपूर्ण है, क्योंकि इस रिसर्च का डिजाइन करने वाले वही हैं। यानी उन्होंने ही तय किया कि AI से जुड़ा ये रिसर्च किस तरह से किया जाएगा और क्या बनाएगा।
अब जानिए, कौन थे पहला एटम बम बनाने वाले रॉबर्ट ऑपनहाइमर…
जूलियस रॉबर्ट ऑपनहाइमर एक थ्योरिटिकल फिजिसिस्ट थे और यूनिवर्सिटी ऑफ कैलिफोर्निया, बर्कले में फिजिक्स के प्रोफेसर थे।
द्वितीय विश्व युद्ध के दौरान 1942 में अमेरिकी सरकार ने UK और कनाडा के सहयोग से एटम बम बनाने का प्रोजेक्ट शुरू किया था। इसे ‘मैनहैटन प्रोजेक्ट’ का नाम दिया गया था।
रॉबर्ट ऑपनहाइमर इस मैनहैटन प्रोजेक्ट के डायरेक्टर थे। 16 जुलाई, 1945 को जब अमेरिका ने दुनिया का पहला परमाणु परीक्षण किया तो ऑपनहाइमर भी इस दौरान मौजूद थे। प्रसिद्ध है कि परीक्षण सफल होने के बाद ऑपनहाइमर ने गीता की एक लाइन दोहराई थी…‘Now, I become death, the destroyer of worlds’
अब देखिए, AI इन दो दिग्गजों को कैसे देखता है
नीचे दो पेंटिग्स दी गई हैं, पहली सैम ऑल्टमैन की है और दूसरी रॉबर्ट ऑपनहाइमर की।
ये दोनों पेंटिग्स OpenAI के सॉफ्टवेयर DALL-E ने तैयार की है। ये सॉफ्टवेयर AI के जरिये इंसानों की तरह पेंटिग्स बना सकता है। 
AI ने इन दोनों के चेहरे के भावों को लगभग एक जैसा दिखाया है।
अब इन ग्राफिक्स में देखिए, इन दोनों में वाकई कितनी समानता है…
अब देखिए, कैसे सैम ऑल्टमैन और ऑपनहाइमर दोनों सोचते थे खतरनाक प्रोजेक्ट रोक लेंगे
एटॉमिक एनर्जी कमीशन के चेयरमैन बनकर भी न्यूक्लियर टेस्टिंग रोक नहीं पाए ऑपनहाइमर
मैनहैटन प्रोजेक्ट सफल होने के बाद पहली बार अमेरिका में एटॉमिक एनर्जी कमीशन बना। रॉबर्ट ऑपनहाइमर को इसका चेयरमैन बनाया गया।
ये कमीशन सीधे तौर पर सरकार को न्यूक्लियर टेक्नोलॉजी पर सलाह देता था। इसके जरिये ये अमेरिका की न्यूक्लियर एनर्जी पॉलिसी को कंट्रोल करती थी।
ऑपनहाइमर को लगता था कि अपनी इस प्रभावशाली पोजिशन की बदौलत वो न्यूक्लियर टेस्टिंग को कंट्रोल कर सकते थे।
अमेरिकी सरकार हाइड्रोजन बम पर काम करना चाहती थी। ऑपनहाइमर ने इसका विरोध किया। उनका कहना था कि अमेरिका अगर न्यूक्लियर बम बनाता रहेगा तो दुनिया में न्यूक्लियर बम बनाने की होड़ मच जाएगी।
मगर उनकी बात नहीं सुनी गई। यही नहीं, उनके दोस्तों के कम्युनिस्ट पार्टी से जुड़ाव को आधार बनाते हुए 1954 में उनके सारे राजनीतिक प्रिविलेज वापस ले लिए गए। उन्हें देशद्रोही मान लिया गया था।
नौ साल बाद अमेरिकी सरकार ने मैनहैटन प्रोजेक्ट में उनके योगदान को पहचान देते हुए एनरिको फर्मी अवॉर्ड दिया।
1967 में ऑपनहाइमर की मौत हो गई और इसके 35 साल बाद 2002 में अमेरिकी सरकार ने माना कि 1954 में ऑपनहाइमर पर जो आरोप लगे थे वो गलत थे।
ऑपनहाइमर न्यूक्लियर टेस्टिंग को नहीं रोक पाए। जो डर उन्हें था, वो सही साबित हुआ। पूरी दुनिया में न्यूक्लियर हथियारों की होड़ मच गई।
आज दुनिया में कहीं भी कोई भी कॉन्फ्लिक्ट शुरू होते ही ये आशंकाएं भी शुरू हो जाती हैं कि परमाणु युद्ध छिड़ सकता है।
अब जानिए, क्या है सैम ऑल्टमैन का किल स्विच
सैम ऑल्टमैन कहते हैं…जिस दिन चाहे OpenAI को बंद कर सकते हैं
OpenAI में माइक्रोसॉफ्ट जैसी बिग टेक कंपनी ने 30 बिलियन डॉलर से ज्यादा का निवेश कर रखा है। कंपनी ने अपने सर्च इंजन ‘बिंग’ में भी ChatGPT को इंटीग्रेट किया है।
और भी कई कंपनियां ChatGPT का इस्तेमाल करने के लिए आतुर हैं। ऐसे में AI बेस्ड इस चैटबॉट का इस्तेमाल आने वाले दिनों में कहीं ज्यादा फैलने की उम्मीद है।
आलोचकों का कहना है कि AI का बढ़ता इस्तेमाल लोगों के लिए मुश्किलें पैदा करेगा। नौकरियां खत्म होंगी, लोगों की इस पर निर्भरता बढ़ती जाएगी और शायद एक दिन ऐसा भी आए कि इंसान सोचने का काम पूरी तरह AI पर छोड़ दे।
सैम ऑल्टमैन इस खतरे को नकारते नहीं हैं। हालांकि वो कहते हैं कि इंसानी दिमाग की जरूरत ही न पड़े ऐसी दुनिया की कल्पना मुश्किल है।
लेकिन फिर भी वो निश्चिंत हैं कि AI को हद से ज्यादा आगे नहीं जाने देंगे। उनका कहना है कि जिस भी कंपनी को OpenAI ने अपने सॉफ्टवेयर इस्तेमाल का लाइसेंस दिया है, उनके साथ एग्रीमेंट में ये साफ है कि कंपनी जब चाहे इन सॉफ्टवेयर्स को बंद कर सकती है।
यानी अगर सैम ऑल्टमैन को लगा कि कंपनियां AI के इस्तेमाल में हद तोड़ रही हैं तो वो ये सेवाएं तुरंत बंद कर देंगे।
…लेकिन ऑपनहाइमर की तरह सैम ऑल्टमैन भी अति-आशावादी तो नहीं
अमेरिकी सरकार पेट्रिएट एक्ट के तहत कंपनी का कंट्रोल छीन सकती है
ऑपनहाइमर को लगता था कि वो अपनी प्रभावशाली पोजिशन का इस्तेमाल कर अमेरिका की न्यूक्लियर रेस को बंद कर सकते थे। मगर जब सरकार की सोच इसके खिलाफ हुई तो वो कुछ नहीं कर पाए।
सैम ऑल्टमैन को लगता है कि उनकी कंपनी का कंट्रोल उनके हाथ में है। जब वो चाहें इसका इस्तेमाल बंद करवा सकते हैं।
लेकिन वो एक बात को नजरअंदाज कर रहे हैं। अमेरिकी सरकार पेट्रिएट एक्ट के तहत किसी भी कंपनी का कंट्रोल अपने हाथ में ले सकती है और उसके प्रोडक्शन को कंट्रोल कर सकती है।
अगर भविष्य में अमेरिकी सरकार ने OpenAI के सॉफ्टवेयर्स को नेशनल सिक्योरिटी से जोड़ दिया तो सैम ऑल्टमैन चाहकर भी इनका इस्तेमाल नहीं रो पाएंगे।
दूसरी कंपनियां होड़ में जुटीं…उनकी रिसर्च पर सैम ऑल्टमैन का कंट्रोल नहीं
OpenAI के अलावा गूगल और मेटा भी AI पर लंबे समय से रिसर्च कर रहे हैं। लेकिन इन कंपनियों ने अब तक AI को जनता के हाथ में देना उचित नहीं समझा था।
OpenAI ने ChatGPT के जरिये आम जनता तक सीधे AI की पहुंच बना दी है। इसने बाकी कंपनियों को भी रेस लगाने को मजबूर कर दिया है।
ये कंपनियां भी अपने AI बेस्ड प्रोडक्ट बाजार में लाने की दौड़ में आ गई हैं। इन कंपनियों की रिसर्च और उनके प्रोडक्ट्स पर सैम ऑल्टमैन का कोई कंट्रोल नहीं है।
उनके AI से जुड़े प्रयोग नियंत्रण से बाहर हुए तो सिर्फ ये कंपनियां ही नहीं, OpenAI भी जिम्मेदार होगी जिसकी वजह से ये रेस शुरू हुई।
सैम ऑल्टमैन खुद कहते हैं कि AI को समझना जरूरी है, लेकिन उनके प्रोडक्ट का इस्तेमाल करने वाला हर आदमी AI को नहीं समझता…ये खतरनाक सच मानना अभी बाकी है।